юрисдикции също са установили китайски практики на заобикаляне, произтичащи от налагане на антидъмпинговите мерки върху разглеждания продукт.
 (46)
 През 2016 г. Австралия приключи разследване за заобикаляне, в което установи, че изнесената нелегирана поцинкована стомана е била леко видоизменена чрез незначителна промяна в производствения процес с добавянето на легиращи елементи (14).
 (47)
 През февруари 2020 г. Съединените американски щати също направиха заключение, че се осъществява заобикаляне във връзка с някои корозионноустойчиви стомани, при което продуктът е превозван от Китай до редица трети страни (Коста Рика, Малайзия и Обединените арабски емирства), където преминава незначителна обработка (15).
 (48)
 От гореспоменатите практики е видно, че китайските износители са предприели действия за заобикаляне на мерките по отношение на износа не само за Съюза, но и за други пазари за износ.
 2.5. Намаляване на коригиращия ефект на митото
 (49)
 Както е показано в таблица 1 по-горе, вносът за Съюза от китайските износители на продукта, предмет на разследването, се е увеличил значително между 2016 г. и разглеждания период. През разглеждания период продуктът, предмет на разследването, възлиза на 53 % от нанасящия вреди внос през периода на първоначалното антидъмпингово разследване.
 (50)
 По отношение на обема през разглеждания период промишлеността на Съюза изчислява продажбите си в Съюза в размер между 4 000 000 и 5 000 000 тона, докато общият внос на разглеждания продукт и на продукта, предмет на разследването, възлиза на 2 441 000 тона, което води до общо потребление в Съюза между 6 441 000 и 7 441 000 тона. Следователно пазарният дял на китайския внос се изчислява на равнище над 13 %.
 (51)
 По отношение на цените Комисията сравни експортната цена на леко видоизменения продукт с продажната цена на промишлеността на Съюза през разглеждания период.
 (52)
 Тъй като след първоначалното разследване цените и разходите са се променили, индикативната цена на разглеждания продукт в първоначалното разследване вече не отразява цената през разглеждания период. Ето защо Комисията сравни експортната цена на леко видоизменения продукт с цената на промишлеността на Съюза през разглеждания период, както е предоставена от промишлеността на Съюза.
 (53)
 Китайската цена на вноса, отчетена в Евростат, е комбинация от леко видоизменения разглеждан продукт и по-скъпите класове стомана за автомобилната промишленост. Като се има предвид ниското ниво на съдействие на китайските износители и при липсата на друга достоверна информация, Комисията използва представената от промишлеността на Съюза оценка, че цената на класовете стомани за автомобилната промишленост е с 20 % по-висока от тази на разглеждания продукт, което е приложимо и за китайския внос на сходни продукти.
 (54)
 Чрез прилагане на разликата в цената между разглеждания продукт и продукта, предмет на разследването, върху стойността при вноса на продукта, предмет на разследването, предоставен в Евростат, китайските цени на вноса на продукта, предмет на разследването, са подбивали цената на Съюза през разглеждания период с около 4 %. Промишлеността на Съюза представи също и данни, от които е видно, че все още отчита загуби.
 (55)
 Предвид значителния обем и ниските цени на вноса на продукта, предмет на разследването, който до голяма степен е заменил вноса на разглеждания продукт след налагане на първоначалните